**Kunstiteose tellija: Haridus- ja Teadusministeerium,**

**keda esindab Riigi Kinnisvara AS**

**„Rae riigigümnaasiumi kunstikonkurss“**

**ŽÜRII KOOSOLEKU PROTOKOLL**

Kuupäev: 11.05.2023

Riigi Kinnisvara AS, Tartu mnt 85, Tallinn

Algus kell 11:00 lõpp kell 14:00

Protokollis: žürii koordinaator **Sixten Heidmets**, Riigi Kinnisvara AS

Žürii tööst võtsid osa žürii esimees Rae riigigümnaasiumi õppehoone sisearhitekt **Raili Paling**, Eesti Kunstnike Liidu esindajad **Jaan Elken** ja **Merike Hallik**, Eesti Kunstiteadlaste ja Kuraatorite Ühingu esindajad **Karin Paulus** ja **Carl-Dag Lige** ning Rae Gümnaasiumi direktor **Sirje Kautsaar**. Hääletusõiguseta eksperdina osales žürii töös Riigi Kinnisvara kinnisvaraarenduse projektijuht **Aleksei Romanjuk**.

**1. Koosoleku avamine**

Kell 11:00 avas Sixten Heidmets koosoleku ning tutvustas päevakava. Žürii liikmed tutvustasid ennast.

Žürii esimees Rae riigigümnaasiumi õppehoone sisearhitekt Raili Paling ja Rae Gümnaasiumi direktor Sirje Kautsaar andsid ülevaate Rae Gümnaasiumi hoone kontseptsioonist ning tutvustasid kunstikonkursi lähteülesannet.

Kunstikonkursi eesmärk – leida parim kunstiteose ideelahendus Rae Gümnaasiumi aulasse. Rajatav koolihoone hakkab paiknema Harjumaal, Rae vallas, Jüri alevikus, aadressil Aruküla tee 22.

Loodav taies peab olema sobiv ning kohane Rae Gümnaasiumi saali nii oma materjalide valiku kui ka teemakäsitluse poolest. Kunstiteose temaatika võiks olla seotud hariduse, vaimse arengu ja teadmiste omandamisega ning juhinduda õppehoone kontseptsiooniga seotud märksõnadest – jätkusuutlikkus, naturaalsus ja loodussääst.

Teos võib ühendada erinevaid kunstiliike, -vorme ja materjale. Kavandatav taies peaks olema ajas vastupidavast väärikast materjalist või materjalidest. Võimalusel võiks vältida audiovisuaalseid lahendusi, kuna koolikeskkonnas ei pruugi need soosida õppetegevuseks vajalikku keskendumist.

Otsitav kunstiteos on planeeritud Rae Gümnaasiumi aula läänepoolsele ristkihtliimpuidust seinale. Männipuidust paneelid (CLT) on viimistletud läbikumava valge õlivahaga. Kunstiteose paiknemisala mõõdud on kuni 7,57 meetrit (kõrgus) x 7,79 meetrit (laius), mille vahetuslähedusse jääb seina külge kinnitatud kasepuidust käsipuu. Käsipuu peab jääma kasutatav – selle ümbruses tuleks arvestada käega haaramiseks vajaliku vaba ruumiga. Lisaks jääb kunstiteosele broneeritud seina vahetuslähedusse õpilasesinduse klaassein. Soovi korral võib kaaluda ka kunstiteose jätkumist klaasseinal, sellisel juhul pikeneb taiese paiknemiseala 13 meetri pikkuseks.

Teose loomisel võib kasutada nii tasapinnalist kui ka osaliselt ruumilist lahendust. Kunstiteos võib põrandast / trepist arvestatuna kuni 2,5 meetri kõrguseni seinast eenduda maksimaalselt 10 cm, ülalpool seda võib väljaulatuv osa olla kuni 60 cm. Taiese maksimaalne lubatud kaal on 150 kg m² kohta, kinnitatuna puidukruvidega seinale. Puitseina paksus on 120 mm. Vajadusel on võimalik kunstiteosele planeerida nii tugev- kui nõrkvoolu toited.

Kunstiteose paigutamisel ja materjalide valikul tuleb arvestada ruumi funktsiooni ja omapäraga. Aulasse on planeeritud kunstiteose seina lähedusse suur kõlar, mis võib ühest küljest veidi taiest varjama jääda *(kõlar on märgitud lähteülesande lisas olevale vaatele)*. Loodav taies hakkab paiknema intensiivse kasutusega asukohas. Juhul kui teos paikneb ka seina alumises osas, peab see olema katsumisele, hõõrumisele vastupidav ja ohutu. Kogu paiknemisala ei pea taiesega täitma, kuid loodav kunstiteos peab olema nähtav ja mõjus.

Taieste eksponeerimisala asub hoone evakueerimiseks mõeldud evakuatsiooniteedel, seetõttu rakendub teostele tuletundlikkuse klassi nõue Bs1d0, nõutud on vastavad materjalid ja sertifikaadid. Kui planeeritakse teose loomisel kasutada metalli, klaasi, keraamika või kivi asemel teisi materjale, siis palume esitada kasutatavate materjalide tulekindluse klassi tõendav vastavusdeklaratsioon. Maali, graafika ja foto puhul on vaja tähelepanu pöörata kasutatavate materjalide sertifikaatidele. Taiese võib maalida või trükkida mittepõlevale alusplaadile (metall, klaas, kivi jne) või Bs1d0 sertifikaati omavale alusplaadile (Bs1d0 tulekindlusklassiga: MDF, vineer, tsementlaastplaat jne).

Heledaks peitsitud konstruktiivsed männipuidust CLT paneelid on osades ruumides kaetud tulekaitsevahendiga. Aula lava põrand on heledaks õlitatud saarepuidust industriaalparkett, istumisastmed on kaetud tumerohelise linoleumiga ning astmetele on planeeritud istumispadjad, mis on kaetud tumedama oranži kangaga.

Tavaolukorras on aula kasutusel rekreatsiooni alana, kuid vajadusel kannab see nii auditooriumi kui aula funktsiooni. Aula lava piiritleb akustiline tumerohelisest sametist kardin. Ruumi päevavalgus tuleb peamiselt aula katuseakendest, kunstvalgus on lahendatud laetalade külge paigutatud LED valgustitega ning lavavalgustusega. Kunstiteosele eraldi suunatavat valgustust ei ole projekteeritud.

Planeeritav kunstiteos peab sobituma ümbritsevasse ruumi, olema tehniliselt teostatavad ning vajadusel teisaldatav – näiteks hilisema hoone remondi või ümberehituse tarvis. Kasutatavad lahendused ja materjalid peavad olema vastupidavad, ei tohi olla kergelt määrduvad, samuti ümbrust ega inimesi määrivad. Taies ei tohi takistada ega märgatavalt häirida hoone haldamise ja hooldamisega seotud tegevusi (igapäevane koristus jm).

**2. Töödega tutvumine, kavandite tugevuste ja puuduste teemaline diskussioon**

Rae riigigümnaasiumi kunstikonkurss osutus väga populaarseks, tööde esitamise tähtajaks laekus 45 konkursitööd. Kontrollides osalejate poolt esitatud dokumente, leidis kvalifitseerimiskomisjon, et kõigil osalejatel on nõutav kvalifikatsioon ning esitatud osalemistaotlused vastavad kõikidele konkursi tingimustele.

Žürii hindas alljärgnevate märgusõnadega töid:

1. „Elu puu“
2. „Font de Gaume“
3. „Harmoonia“
4. „Kasv“
5. „Kasvamine“
6. „Kirkad kriidid“
7. „Koolikelluke“
8. „Koos“
9. „Lend“ (Liblikasoomus)
10. „Lend“ (Paberlennuk)
11. „Liblika tiivalöök“
12. „Lihtsuses peitub jõud“
13. „Lilleturbiin“
14. „Mets“
15. „Murmuratsioon“
16. „Ootus“
17. „Otsides suunda“
18. „Park õitseb“
19. „Punav pihlakas“
20. „Puu“
21. „Päevalilled“
22. „Päikseline“
23. „Pärast vihma“
24. „Pöörduvad vaated“
25. „Pürgijad“
26. „Rohevaade“
27. „Siit me tuleme“
28. „Skaalanihe“
29. „Sull-mull“
30. „Suured andmed“
31. „Säsi“
32. „Sööst“
33. „Taeva all“
34. „Tarkus“
35. „Tarkuseterad“ (Skulpturaalsed ellipsid)
36. „Tarkuseterad“ (Triptühhon)
37. „Terav pliiats“
38. „Tuules“
39. „Tuult tiiba“
40. „Tähekiri“
41. „Tüvitekst“
42. „Vahel läheb metsa“
43. „Vaim“
44. „Vihm“
45. „Õitseng“

Žürii tutvus väljapakutud ideelahendustega, arutles tööde tugevuste ja puuduste üle, võttes arvesse kunstikonkursi lähteülesannet.

Žürii otsustas lõplikku valikusse kandideerima jätta järgmised 11 kavandit tähestikulises järjekorras:

1. „Elu puu“
2. „Font de Gaume“
3. „Harmoonia“
4. „Kirkad kriidid“
5. „Liblika tiivalöök“
6. „Lihtsuses peitub jõud“
7. „Murmuratsioon“
8. „Pärast vihma“
9. „Suured andmed“
10. „Säsi“
11. „Vihm“

Žürii liikmed hindasid valikusse jäänud ideekavandite puhul nende sobivust kunstiteose tulevase asukohaga ning tehnilist teostatavust. Esikolmikust jäi välja mitu tööd, mis olid küll kunstiliselt kõrgel tasemel, kuid ei seostunud nii orgaaniliselt ettenähtud asukohaga.

Esimene, teine, kolmas koht valiti välja konsensuse alusel nende kunstiväärtuse põhjal, sealjuures lähtuti võistlusjuhendis märgitud hindamiskriteeriumitest:

* teose sobivus ettenähtud asukohta;
* kontseptuaalse idee selgus ning lahenduse omanäolisus;
* teose sobivus hoone spetsiifikaga;
* teose mõistliku konstruktsiooni, materjalide valiku ning muude hooldusega seotud praktiliste eesmärkidega arvestamine.

**3. Rae riigigümnaasiumi kunstikonkursi tulemus – esikolmiku otsus**

Žürii valis konsensuslikult, ilma hääletuseta välja ideekavandite esikolmiku ning otsustas:

1. **„Lihtsuses peitub jõud“**
2. **„Harmoonia“**
3. **„Murmuratsioon“**

Kõik žürii liikmed peavad kunstikonkursi tulemust õiglaseks.

# 4. Esikolmiku tööde lühianalüüs

# I koht

Riigi Kinnisvara koostöös Haridus- ja Teadusministeeriumiga viis läbi kunstikonkursi, et leida parim kunstiteose ideelahendus Rae Gümnaasiumi aulasse. Kunstikonkurss osutus väga populaarseks, žürii tegi valiku 45 kavandi hulgast ja valis võitjaks skulpturaalse vormikäsitlusega reljeefi kavandi **„Lihtsuses peitub jõud“**.

Žürii sõnul suudab valgest jesmoniidist 4 meetri kõrgune isikupäraselt modelleeritud võidutöö ennast ruumis hästi kehtestada. Valge elevant linnuga turjal kooli aula seinal mõjub kutsuvalt, üllatuslikult ja sõbralikult ning kannustab noori lahendama suuri väljakutseid.

Rae Gümnaasiumi direktor Sirje Kautsaare tõi välja, et sarnaselt ettevõtlikule Rae vallale, kiirgab ka võidutöö ettevõtlikust, kindlameelsust ja kindlajalgsust. „See mida sa täna teed, teed homme paremini ja ülehomme üllatad ennast – seda sõnumit kannab endas ka suure potentsiaaliga võidutöö“, lisas Kautsaar.

**II koht**

Teise koha pälvis värvitud alumiiniumist installatiivse skulptuuri kavand **„Harmoonia“.** Põnevalt kineetilise skulptuuri dünaamika ja sisu loob vaataja oma liikumisega. Mitmekihilise teose värvikus ja elemendid tuletavad meelde koolielu liikumist, muutumist ja protsesse, pakkudes seejuures avastamisrõõmu pikaks ajaks.

**III koht**

Kolmanda koha saavutas meeldiva üldistusastmega terrakota tehnikas installatsiooni kavand **„Murmuratsioon“**. Käsitsi tehtud keraamilise üksikelemendi näol on tegemist minimalistliku linnu motiiviga, mis parvena koos olles moodustavad midagi olulisemalt suuremat. Tuhatkonnast eestimaisest Kunda savielemendist koosnev murmuratsioon ehk linnuparv aula seinal sümboliseerib kokkuhoidva koolipere ühisteadvust.

# 5. Žürii tähelepanekud, mida võitnud konkursikavandi „Lihtsuses peitub jõud“ teostamisel võiks arvesse võtta

* Saavutada esteetiline ning kvaliteetselt teostatud lõpplahendus.
* Pannoo suurusest ja tehnilistest piirangutest tingitud taiese detailide ühenduskohad peavad olema peidetud, peab säilima kavandis nähtav monoliitne terviklik mulje.
* Teose loomisel tuleb arvestada taiese transpordi teekonnaga ning hoone avauste maksimum mõõtudega. Rae riigigümnaasiumi välisukse ava mõõdud on 1800 x 2050 mm.
* Pannoo seinakinnitused peavad olema turvalised/ohutud, samas minimaalsed.
* Kui selgub, et võidutöö „Lihtsuses peitub jõud“ kavand ei ole mistahes põhjustel esitatud kujul või viisil teostatav, soovitab Rae riigigümnaasiumi kunstikonkursi žürii sõlmida kunstikonkursil järgmise koha saanud ideekavandi „Harmoonia“ esitajaga teose loomiseks hankeleping.

**6. Kaasnevad tööd, mis kuuluvad tulevase kunstihanke mahtu**

* Enne tööde algust tuleb koostada kõiki töid sisaldav ajakava ja see hankijaga kooskõlastada.
* Taiese paigaldamiseks tuleb koostada tööprojekt ja see hankijaga kooskõlastada. Tööprojekti aluseks on ideekavand „Lihtsuses peitub jõud“ ning Rae riigigümnaasiumi kunstikonkursi dokumendid ning konkursi käigus antud selgitused. Tööprojekt peab sisaldama infot teose konstruktsiooni, seinakinnituse lahendusest ning nendega kaasnevatest töödest. Taiese, selle osade (konstruktsioon, seinakinnitus) projekteerija peab omama vastava eriosa projekteerimiseks kutsetunnistust tase 6 või kõrgem. Koostatud projekt tuleb kooskõlastada vähemalt Riigi Kinnisvara AS-iga, hoone sisearhitekti ja vajadusel ka teiste institutsioonidega.
* Taiese nimesilt ja selle asukoht tuleb hankijaga kooskõlastada (Riigi Kinnisvara kaasab hoone sisearhitekti).
* Kõik kunstiteose paigalduse ja valmistamisega kaasnevad kulud (sh vajadusel ka projektid ja vajaminevad kooskõlastused) kuuluvad töömahtu. Kõik teose paigaldamisega kaasnevad tööd kuuluvad hanke mahtu.
* Juhul, kui taiese paigaldamisel rikutakse Rae Gümnaasiumi siseruumide viimistlust, seal asuvaid objekte, tuleb taastada nende esialgne olukord ja kvaliteet.

Protokollija   
Sixten Heidmets, Riigi Kinnisvara AS  
*/allkirjastatud digitaalselt/*

Žürii liikmed

Raili Paling, žürii esimees, Rae riigigümnaasiumi õppehoone sisearhitekt

Sirje Kautsaar, Rae Gümnaasiumi direktor

Jaan Elken, Eesti Kunstnike Liit

Merike Hallik, Eesti Kunstnike Liit

Karin Paulus, Eesti Kunstiteadlaste ja Kuraatorite Ühing

Carl-Dag Lige, Eesti Kunstiteadlaste ja Kuraatorite Ühing

*/allkirjastatud digitaalselt/*

Hääletusõiguseta ekspert

Aleksei Romanjuk, Riigi Kinnisvara AS  
*/allkirjastatud digitaalselt/*